Eskom-ondersoek: Dagvaardings aan Guptas nié betekenAjay en Atul Gupta (Foto: ANA) Zukiswa Rantho, voorsitter van die parlementêre ondersoek oor Eskom, het Dinsdag gesê dagvaardings aan die Gupta-broers asook aan Dudu Myeni en Duduzane Zuma om hulle te verplig om te getuig oor staatskaping in die Eskom-ondersoek, is nié beteken nie. Rantho sê die dagvaarding aan Myeni, voormalige voorsitter van die SAL, is nie beteken nie omdat veiligheidsbeamptes by haar huis geweier het om die dagvaarding te aanvaar. Sy sê die dagvaarding is later na haar fisieke adres gepos. Volgens haar het die balju op dieselfde dag gepoog om die Gupta-broers se dagvaarding te beteken, maar hulle kon glo nie “opgespoor word” nie. Sy sê die dagvaardings kon daarom nie by die Guptas se woning beteken word nie. “Die parlementêre komitee sal saam met wetstoepassingsagentskappe soos die Valke werk om die getuies op te spoor sodat die dagvaardings beteken kan word,” sê sy. Rantho sê die komitee oor openbare ondernemings het intussen ŉ verhoor gekanselleer wat hy Woensdag sou hou omdat die Gupta-broers veral belangrike getuies in die bewerings oor staatskaping is. Myeni het vroeër beweer sy het gesondheidsprobleme en kan nie oor lang afstande reis nie. Die Gupta-broers, wat na bewering miljarde rand van Suid-Afrikaanse staatsondernemings afgerokkel het, het die komitee vroeër laat weet dat hulle nie tans in die land is nie. Die komitee ondersoek sedert verlede jaar bewerings van wanbestuur en korrupsie by Eskom. Die Nasionale Vervolgingsgesag (NVG) het volgens berigte die stryd teen die omstrede Gupta-familie nou tot in Dubai geneem waar hulle die regering van die Verenigde Arabiese Emirate (VAE) gevra het om R169 miljoen te bevries wat die familie na bewering gesteel en uit Suid-Afrika geneem het. ŉ Senior aanklaer wat op die saak werk het gesê die NVG is oortuig dat owerhede in Dubai hul samewerking sal gee. Dit is die eerste amptelike stap wat deur wetstoepassingsagentskappe gedoen is om die Guptas tot in Dubai te vervolg waar die familie na bewering ŉ herehuis van R331 miljoen besit.